2.3 Kansalliset täytäntöönpano- ja täytäntöönpanon varmistamistoimenpiteet

2.3.1 Täytäntöönpanotoimenpiteet

Asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Siinä kuitenkin säädetään, että jäsenvaltioiden on toteutettava toimenpiteitä tiettyjen säännösten täytäntöön panemiseksi ja että tiedot näistä toimenpiteistä on julkaistava Euroopan unionin virallisessa lehdessä. Näin ollen komissio julkaisi 17. tammikuuta 2020 tiedotteen , jossa annetaan päivitetty yleiskuva jäsenvaltioiden toteuttamista toimenpiteistä, joita ovat muun muassa välitystoiminnan ja kauttakulun valvonnan laajentaminen, valvonnan laajentaminen luetteloon kuulumattomiin tuotteisiin yleiseen turvallisuuteen ja ihmisoikeuksiin liittyvistä syistä, kansallisten yleisten vientilupien käyttöönotto ja EU:n sisäisten siirtojen valvonnan soveltaminen luetteloon kuulumattomiin tuotteisiin, sekä tietoja toimivaltaisista viranomaisista. Näin varmistetaan, että viejillä on mahdollisuus saada kattavaa tietoa sovellettavista säännöksistä, ja tuetaan valvonnan johdonmukaista ja tehokasta täytäntöönpanoa kaikkialla EU:ssa.

2.3.2 Täytäntöönpanon varmistamistoimenpiteet

Komission käyttöön annettujen tietojen mukaan vuonna 2020 ei ole tapahtunut uutta kehitystä. Luettelo kansallisista täytäntöönpanon varmistamistoimenpiteistä julkaistiin yhdessä vuoden 2019 vuotuisen vientivalvontakertomuksen kanssa ja se on edelleen voimassa.

3. Kaksikäyttötuotteiden koordinointiryhmän toiminta

Kaksikäyttötuotteiden koordinointiryhmässä komission ja jäsenvaltioiden asiantuntijat tutkivat vientivalvonnan soveltamista koskevia kysymyksiä vientivalvonnan käytännön toteutuksen johdonmukaisuuden ja tehokkuuden parantamiseksi kaikkialla EU:ssa. Asetuksen mukaan komission on toimitettava Euroopan parlamentille vuosittain kertomus koordinointiryhmän toiminnasta, tutkimuksista ja kuulemisista.

Koordinointiryhmä piti vuonna 2020 seitsemän kokousta (joista suurin osa oli virtuaalisia) ja tarjosi siten foorumin useita tässä kuvattuja ajankohtaisia kysymyksiä koskeville kuulemisille.

3.1 Täytäntöönpanokysymyksiä koskevat kuulemiset – yleinen tiedonvaihto

Kaksikäyttötuotteiden koordinointiryhmä järjesti vientivalvontakysymyksiin liittyviä yleisiä tiedonvaihtoja muun muassa EU:n vientivalvontaa koskevan lainsäädännön nykyaikaistamiseksi.

Koordinointiryhmässä vaihdettiin tietoja kansallisista täytäntöönpanotoimenpiteistä ja valmisteltiin kansallisia toimenpiteitä koskevan virallisen tiedotteen päivitystä .

Brexitin osalta koordinointiryhmä osallistui paitsi Pohjois-Irlannin pöytäkirjan mukaisen valvonnan toteuttamiseen liittyvää tietojenvaihtoa tukevan tietoteknisen välineen kehittämiseen myös lupavaatimusten muutosten tarkasteluun ja viejille tiedoksi tarkoitetun kaksikäyttötuotteita koskevan päivitetyn valmiusilmoituksen valmisteluun.

Koordinointiryhmä suoritti vientilupatietojen kokoamisurakan vuoden 2019 tiedoista tehostaakseen tiedonvaihtoa jäsenvaltioiden välillä – erityisesti yleisten vientilupien mukaisten tietojen keruun osalta – ja lisätäkseen EU:n kaksikäyttötuotteiden vientivalvonnan läpinäkyvyyttä (tämän vuotuisen vientivalvontakertomuksen valmistelussa käytettiin EU:n yhdistelmätietoja vuodelta 2019).

Koordinointiryhmä järjesti verkkovalvontateknologiatuotteiden valvonnan soveltamista koskevan teknisen tiedonvaihdon vuonna 2019.